**Ajustarea prețului contractului**

În conformitate cu **art. 97 alin. (4) şi (6) din H.G. nr. 925/2006**, cu modificările şi completările aduse prin **H.G. 834/2009**, publicată în Monitorul Oficial nr. 515 din 27 iulie 2009, „(4) Ajustarea preţului fără a fi îndeplinite condiţiile prevăzute la alin. (3) este posibilă numai în

următoarele cazuri:

a) atunci când survin circumstanţe imprevizibile şi independente de voinţa parţilor, altele decât cele prevăzute la alin.(2) lit. a) şi b); sau

b) atunci când durata de aplicare a procedurii de atribuire se prelungeşte, în mod neprevăzut, peste perioada preconizată iniţial şi din motive care exclud orice culpă a ofertantului/contractantului.

(6) În cazul în care durata de îndeplinire a contractului se prelungeşte peste termenele stabilite iniţial în respectivul contract, din motive care se datorează culpei autorităţii contractante, nu este posibilă invocarea prevederilor de la alin. (4), operatorul economic fiind însă îndreptăţit să solicite penalităţi şi/sau daune interese.”

Din adresa transmisă rezultă că la data de 21.01.2008 în urma desfăşurării procedurii de licitaţie deschisă a fost încheiat un contract de execuţie lucrări, contract al cărui preţ a fost stabilit prin documentaţie ca fiind ferm pe toată durata de execuţie (5 luni şi 21 de zile).

Datorită faptului că autorităţii contractante nu i-au fost repartizate în totalitate fondurile necesare pentru îndeplinirea contractului pentru anul 2008, durata de execuţie a contractului s-a prelungit prin încheierea mai multor acte adiţionale executantul solicitând ca preţul contractului să fie ajustat pentru restul rămas de executat.

Faţă de cele de mai sus, devin aplicabile prevederile art. 97 alin. (6) din actul normativ mai sus rubricat, autoritatea contractantă neavând dreptul de a ajusta preţul contractului, operatorul economic fiind însă îndreptăţit să solicite penalităţi şi/sau daune interese.